ΨΗΦΙΣΜΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ για τις συμφωνίες σύνδεσης με τις χώρες της Ανατολικής και Κεντρικής Ευρώπης (εκδόθηκε ομόφωνα κατά τη 292η συνεδρίαση της 7ης Ιουνίου 1991) (91/C 197/03)

Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΑΦΟΥ:

έλαβε γνώση των εκθέσεων των επιτροπών "γενικών στόχων" και "αγοράς και τιμών",

σημείωσε τη δήλωση του εκπροσώπου της Επιτροπής,

1. ΥΠΟΣΤΗΡΙΖΕΙ την πολιτική που ακολουθεί η Επιτροπή έναντι των χωρών της Ανατολικής και Κεντρικής Ευρώπης, πολιτική η οποία αποσκοπεί στο να βοηθήσει τις χώρες αυτές στη σημερινή φάση μεταμόρφωσης και μετάβασης από ένα συγκεντρωτικό σύστημα σε καθεστώς οικονομίας της αγοράς που να λαμβάνει υπόψη του τα κοινωνικά προβλήματα-

2.ΘΕΩΡΕΙ ότι η εξέλιξη αυτή δεν μπορεί να γίνει χωρίς τη ριζική αναδιάρθρωση της χαλυβουργικής βιομηχανίας και της ανθρακοβιομηχανίας των χωρών αυτών, τη βαθμιαία κατάργηση των επιδοτήσεων, τη σταδιακή υιοθέτηση των κανόνων της οικονομίας της αγοράς και τη λήψη μέτρων προστασίας του περιβάλλοντος- εννοείται ότι τα διάφορα αυτά μέτρα πρέπει να λαμβάνουν υπόψη τους τα κοινωνικά προβλήματα-

3.ΥΠΕΝΘΥΜΙΖΕΙ, υπό το πρίσμα αυτό, τις προτάσεις για ανάπτυξη εταιρικών σχέσεων και συνεργασίας τις οποίες υπέβαλαν οι κοινοτικές χαλυβουργικές επιχειρήσεις στις χαλυβουργικές επιχειρήσεις των χωρών της Ανατολικής και Κεντρικής Ευρώπης-

4.ΕΠΙΘΥΜΕΙ η Επιτροπή να λάβει υπόψη της τις προτάσεις αυτές κατά τις διαπραγματεύσεις που διεξάγει ήδη με τις εν λόγω χώρες και να διευκολύνει την ευόδωσή τους μέσω κοινοτικών κεφαλαίων και προγραμμάτων-

5.ΕΠΙΜΕΝΕΙ στην ανάγκη καταβολής προσπαθειών από όλα τα ενδιαφερόμενα μέρη για την εξασφάλιση ομαλών συνθηκών αγοράς, σύμφωνα με τις διατάξεις της συνθήκης ΕΚΑΧ, κατά τη μεταβατική περίοδο που απαιτείται για την υλοποίηση του στόχου της απελευθέρωσης της οικονομίας. Πράγματι, κάθε αθέμιτη πρακτική που θα επέφερε απότομη μεταβολή του σημερινού επιπέδου των εισαγωγών που πραγματοποιεί η Κοινότητα από τις εν λόγω χώρες κατά την περίοδο αυτή, θα οδηγούσε αναπόφευκτα τους παραγωγούς της Κοινότητας στην προσφυγή σε αμυντικά μέσα (αντισταθμιστικοί δασμοί και μέτρα αντιντάμπινγκ) τα οποία προβλέπει η GATT και η νομοθεσία ΕΚΑΧ-

6.ΖΗΤΑ από την Επιτροπή να διαπραγματευθεί, στο πλαίσιο των συμφωνιών σύνδεσης με τις εν λόγω χώρες την κατάργηση των δασμολογικών φραγμών με βάση αρχές διαφάνειας και αμοιβαιότητας. Αν, για πολιτικούς λόγους, κριθεί αναπόφευκτη μια κάποια ασυμμετρία στο ρυθμό των δασμολογικών μειώσεων, η ασυμμετρία αυτή θα πρέπει να αφορά περιορισμένη χρονική περίοδο-

7.ΘΕΩΡΕΙ απαραίτητο, στο πλαίσιο των συμφωνιών αυτών, να μπορεί η Επιτροπή να παρακολουθεί την εξέλιξη της διαδικασίας αναδιάρθρωσης της χαλυβουργικής βιομηχανίας και της ανθρακοβιομηχανίας των χωρών της Ανατολικής και Κεντρικής Ευρώπης και να παρεμβαίνει γρήγορα και αποτελεσματικά σε περιπτώσεις διατήρησης ή εισαγωγής μέτρων που προκαλούν στρέβλωση του ανταγωνισμού. Για το σκοπό αυτό, η Επιτροπή των Ευρωπαϊκών Κοινοτήτων θα πρέπει να εξασφαλίσει ότι, μετά την παρέλευση κατάλληλης μεταβατικής περιόδου, οι χώρες αυτές θα υιοθετήσουν και θα εφαρμόζουν αυστηρά έναν κώδικα ενισχύσεων ανάλογο με αυτόν που ισχύει στην Κοινότητα-

8.ΕΠΙΘΥΜΕΙ να ενημερωθεί σε εύθετο χρόνο από την Επιτροπή για την πορεία των διεξαγομένων διαπραγματεύσεων.